റബര് മരങ്ങള് സ്ലോട്ടറിംഗിന് നല്കാനെന്ന പേരില് പണം തട്ടിയ ആള് അറസ്റ്റില് മലയിന്കീഴ്: റബര് മരങ്ങള് സ്ലോട്ടറിംഗ് നല്കാനെന്ന പേരില് മരം മുറിച്ച് വില്പന നടത്തുന്നയാളെ കബളിപ്പിച്ച് പണം തട്ടിയെടുത്തയാള് അറസ്റ്റില്. പനവൂര് വെള്ളാംകുടി സി.സി. ഹൗസില് നൗഷാദിനെയാണ് 44 വിളപ്പില്ശാല പൊലീസ് പിടികൂടിയത്. വിളപ്പില്ശാല കണികാണുംപാറയിലെ റബര് മരങ്ങള് സ്ലോട്ടറിംഗിന് നല്കാനുണ്ടെന്ന് അറിയിച്ച് അരുവിക്കര ഇറയംകോട് സ്വദേശി എം. റൈറ്റസില് നിന്ന് ഇയാള് രണ്ടുലക്ഷം രൂപ തട്ടിയെടുക്കുകയായിരുന്നു. മരം മുറിക്കുന്നതിന് റൈറ്റസ് എത്തിയപ്പോഴാണ് ഉടമ മറ്റൊരാളാണെന്ന് അറിയുന്നത്. തുടര്ന്ന് വിളപ്പില്ശാല പൊലീസില് നല്കിയ പരാതിയില് കാട്ടാക്കട ഡിവൈ.എസ്.പി പ്രശാന്ത്, എസ്.ഐ വി. ഷിബു എന്നിവരുടെ നേതൃത്വത്തില് നടത്തിയ അന്വേഷണത്തിലാണ് നൗഷാദിനെ പനവൂര് ഭാഗത്ത് നിന്ന് പിടികൂടുന്നത്. കണികാണുംപാറയിലുള്ള ഒന്നര ഏക്കര് റബര് മരങ്ങള് തിരുവനന്തപുരം സ്വദേശികളുടേതാണെന്ന് പൊലീസ് കണ്ടെത്തിയിട്ടുണ്ട്. വലിയമല, നെടുമങ്ങാട്, പേരൂര്ക്കട, വിളപ്പില്ശാല തുടങ്ങി നിരവധി പ്രദേശങ്ങളില് ഇത്തരത്തില് പ്രതി റബര് മരങ്ങള് കാട്ടി പണം തട്ടിയെടുത്തിട്ടുണ്ടെന്ന് എസ്.ഐ അറിയിച്ചു. പ്രതിയോടൊപ്പമുണ്ടായിരുന്ന ഒരാള് ഒളിവിലാണ്. നൗഷാദിനെ കോടതിയില് ഹാജരാക്കി.